Source: https://www.ekonoom.sk/dan-z-prijmov/sportovci-danove-priznanie/
Timestamp: 2019-09-23 08:53:36+00:00

Document:
Športovci a daňové priznanie
Obdobie daňových priznaní neminie ani športovcov, ktorý vykonávajú svoju profesionálnu činnosť ako samostatne zárobkovo činné osoby. Za rok 2015 je potrebné vyplniť a podať daňové priznanie do konca marca. Profesionálny športovci môžu byť zamestnancami klubu alebo SZČO. V článku sa dozvieme aj novinku, čo sa zmenilo v zdaňovaní príjmov športovcov v roku 2016.
Možno ste už počuli o profesionálnych športovcoch, ktorí majú problémy kvôli nesplneným daňovým povinnostiam. Odporúčame dať si na to pozor.
Športovec ako zamestnanec športového klubu
Športovec, ktorý v roku 2015 vykonával športovú činnosť ako zamestnanec zdaňuje svoje príjmy podľa § 5 zákona o dani z príjmov. Zvyčajne pracuje v klube, kde má uzatvorenú hráčsku zmluvu, profesionálnu zmluvu, prípadne inú. V jeho prípade je to jednoduchšie lebo ak nemal iný príjem, tak zamestnávateľ odvádza preddavky na daň počas celého obdobia zamestnania a v čase podávania daňových priznaní vykoná ročné zúčtovanie dane. V iných prípadoch sa môže stať, že športovcovi vznikne povinnosť podať daňové priznanie typu A alebo B. Závisí to od rôznorodosti príjmov počas zdaňovacieho obdobia.
Ak športovec nie je zamestnancom, ale vykonáva svoju činnosť ako SZČO, tak podľa zákona o dani z príjmov sa jedná o príjmy podľa § 6 ods. 2 písmena b) ako príjmy z činností, ktoré nie sú živnosťou ani podnikaním podľa osobitného predpisu. V tomto prípade športovec postupuje ako SZČO a podáva daňové priznanie typu B samostatne v lehote na podanie daňových priznaní.
Čo sa mení u športovcov v roku 2016?
Zatiaľ čo v roku 2015 mal možnosť profesionálny športovec zdaňovať svoj príjem ako zamestnanec alebo SZČO, tak v roku 2016 sa dopĺňa aj možnosť zdaňovania ako ostatný príjem. Upravuje sa tiež zatriedenie príjmov zo športovej činnosti pre SZČO namiesto § 6 ods. 2 písm. b) z roku 2015 na § 6 ods. 2 písm. e. Taktiež sa upravuje zatriedenie príjmov pri závislej činnosti na § 5 ods. 1 písm. m. Princíp zdaňovania sa v oboch prípadoch nemení, a ide teda len o legislatívne spresnenie športovej činnosti z pohľadu zákona o dani z príjmov.
Športovec a ostatné príjmy v roku 2016
Ostatnými príjmami sú vymedzené príjmy na základe zmluvy o sponzorstve prijaté športovcom podľa § 4 ods. 3 písm. a) a b) zákona o športe. Ten definuje, že sa jedná o športovcov v zamestnávateľskom vzťahu na základe zmluvy alebo SZČO v zmluvnej spolupráci s klubom.
V prípade, že športovec nemá uzatvorenú žiadnu zmluvu, ale poberá príjem, tak tento sa považuje za príjem zo závislej činnosti, ktorý musí daný zväz alebo klub zdaniť formou preddavkov.

References: § 5
 § 6
 § 6
 § 6
 § 5
 § 4